Heildstæð endurskoðun kosningalaga , úrbætur í heilbrigðiskerfinu , samgönguáætlun , fjármálaáætlun og fleira eru á meðal þeirra stóru verkefna sem Alþingi stendur frammi fyrir á komandi vikum og mánuðum . Steingrímur J. Sigfússon , forseti Alþingis , fundaði með þingflokksformönnum í gær og segir að þingmenn virðist hafa komið vel undan jólum . Þinghald hefst að nýju næstkomandi mánudag . Samgönguáætlun og heilbrigðiskerfið verða með stærstu málum þingsins , að mati Loga Einarssonar , formanns Samfylkingarinnar . „ Það verður mikil umræða um heilbrigðiskerfið okkar og þann vanbúnað sem það býr við , “ segir Logi . Hann segir að flokkana greini á um það hvernig fjármagna eigi samgönguáætlun og á þessu þingi sé einnig mikilvægt að taka sjávarútvegsmálin og auðlindaákvæðið föstum tökum . „ Nú fer að líða að kosningum og þá fara flokkarnir að sýna fyrir hvað þeir standa . Ríkisstjórnin mun ekki komast áfram upp með að tefla bara fram lægsta samnefnara , sem er afleiðing þess að það eru ólíkir flokkar í stjórn , og mun þurfa að sýna sitt rétta andlit . “